KIRJALLINEN KYSYMYS E-1243/01 esittäjä(t): Juan Naranjo Escobar (PPE-DE) komissiolle. EKP:n ja keskuspankkien suhteet euroalueella.



Virallinen lehti nro 340 E , 04/12/2001 s. 0203 - 0204



KIRJALLINEN KYSYMYS E-1243/01 esittäjä(t): Juan Naranjo Escobar (PPE-DE) komissiolle (26. huhtikuuta 2001) Aihe: EKP:n ja keskuspankkien suhteet euroalueella Monien maiden, kuten Saksan, Belgian ja Itävallan, hallitukset tarkastelevat mahdollisuutta perustaa joko omien keskuspankkiensa riippumaton valvontaelin tai yksi ainoa pankki-, arvopaperi- ja vakuutusalan valvontaelin. Tämän avoimen keskustelun vuoksi Euroopan keskuspankki on lähtenyt puolustamaan euroalueen keskuspankkien roolia rahoitusvalvonnan alalla. EKP:n mukaan se, että yhteisvaluutta-alueen 11 keskuspankkia ovat menettäneet rahavarantojen luomisen valvonnan, ei merkitse, että niiden uudet pankkivalvontatehtävät olisivat ristiriidassa rahapolitiikan tehtävien kanssa. Mikä on komission kanta näiden jäsenvaltioiden esittämiin mahdollisuuksiin? Missä määrin tulevaisuudessa voi syntyä mahdollisia eturistiriitoja tai vallan keskittymispesäkkeitä ottaen huomioon, että keskuspankit toteuttaisivat vähemmän tiukkaa politiikkaa kuin tarvitaan hintojen vakauden tavoitetta varten pankkijärjestelmää koskevan kriisin sattuessa? Kuinka komissio kannustaa luomaan EKP:n ja euroalueen keskuspankkien välisiä siteitä, muita yhteistyömekanismeja ja tiedonvaihtojärjestelmiä? Pedro Solbes Miran komission puolesta antama vastaus (2. heinäkuuta 2001) Keskuspankkitehtävän ja valvontatehtävän välisestä suhteesta on keskustelty pitkään. Keskustelussa on esitetty erilaisia näkemyksiä keskuspankin valvontatehtävän ja sen rahapolitiikan johtamistehtävän välisestä todennäköisestä vuorovaikutuksesta. Väitetään, että tiedot, jotka keskuspankki hankkii päivittäisissä toimissaan pankkijärjestelmän kanssa, tehostavat sen toimintaa rahoitusalan valvontaelimenä. Toisaalta väitetään, että vastuu rahoitusjärjestelmän häiriöttömästä toiminnasta (kuten mahdollisesta tarpeesta antaa luottoa hätätapauksessa) saattaa haitata keskuspankin toimintavapautta rahapolitiikan toteuttamisessa. Se, että molemmat mallit - keskuspankista erillinen valvonta ja keskuspankin suorittama valvonta - ovat edustettuina yhteisössä, tarkoittaa, että jommankumman mallin puolesta tai sitä vastaan esitetyt perustelut eivät ole lopullisia. Kuitenkin euron käyttöönotto ja siihen yhdistyneenä globalisaatio, tekniikan muutokset ja sääntelyn purkaminen ovat johtamassa nopeisiin muutoksiin rahoitusmarkkinoilla. Tämän johdosta valvontapuitteita on tarkistettava jatkuvasti niiden asianmukaisuuden varmistamiseksi. Tähän liittyen talous- ja rahoituskomitea on laatinut viime vuoden aikana kaksi raporttia valtiovarainministereille: ensimmäinen käsittelee kriisien ehkäisemistä ja toinen kriisien hallintaa. Molemmissa raporteissa korostetaan, että vaikka nykyiset institutionaaliset järjestelyt ovat palvelleet hyvin, näiden järjestelyjen käytännön toimintaa on parannettava. Tätä varten on annettu useita suosituksia. Monet niistä liittyvät asianomaisten viranomaisten (keskuspankit, ministeriöt ja valvontaviranomaiset) välisen koordinaation ja tiedonvaihdon parantamiseen toimialojen välillä sekä kansallisella ja yhteisön tasolla. Ensisijaisena tehtävänä on nyt varmistaa näiden suositusten täytäntöönpano. Pitemmällä aikavälillä saattaa olla tarpeen rationalisoida huomattavasti nykyisiä järjestelyjä. Ennakoimatta mahdollisesti suositeltavaa valvontamallia on tarkasteltava huolellisesti kysymystä siitä, voidaanko yhteisön integroituneen rahoitusjärjestelmän vakaus taata parhaiten yhdellä koordinoinnista ja tiedonvaihdosta huolehtivalla foorumilla useamman sijaan.